**Ny rekord på lisensfelling av jerv i Nordland**

**Natt til onsdag 19.12.2012, ble det satt ny rekord på lisensfellinga i Nordland. Bergfall Rovviltlag i Sørfold kommune felte en hannjerv på åteplassen sin ca. klokken 01:00. Dette var jerv nummer elleve denne sesongen og med det er det satt ny rekord på lisensfellinga av jerv i Nordland.**

Dette var en hannjerv som laget har hatt på åta flere ganger, og nok en gang er det bevisst at en sta og tålmodig jervejeger, er en god jervejeger. Forholdene var ikke de beste; det var nokså mørkt og månen er ikke såpass stor at den gir skikkelig godt lys. Likevel lyktes det jegeren å få inn et sikkert skudd da jerven beveget seg ut på siden av åta slik at det ble snø i bakgrunnen. Det er bare å gratulere jaktlaget som har gjort en fantastisk jobb så langt denne sesongen. Laget har mottatt åtebu, kamera og varsler fra prosjektet.

Figur : Oversikt over antall felte jerv i lisensperioden siden sesongen 1997/98.

To av de totalt seks fellingsområdene har dermed skutt den ordinære kvota. Det er imidlertid tildelt ekstradyr samtlige steder slik at det fortsatt kan jaktes over hele fylket. Prosjektet er svært godt fornøyd med innsatsen jegerne har prestert så langt under årets jakt. Selv om Saltdal utmerker seg med hele fem felte jerv så langt, er det lagt ned mange timer jakt også andre steder i fylket, noe som har bidratt til det høye antallet felte jerv. Vi tar av oss hatten, lua og tupeen for fylkets jervejegere og ønsker dem fortsatt skitt jakt, god jul og godt nyttår!

Det er fremdeles noen dager igjen til jul, og jakta avsluttes ikke før 15. februar. Hvor nær kvota på 23 jerv vi kommer i år, gjenstår å se. Av de elleve jervene som er skutt i Nordland, er seks skutt på lokaliteter tilknyttet prosjektet:

1. 25. september: Tispe felt i Skjomen.
2. 13. oktober: Tispe felt i Saltdal.
3. 29. oktober: Hannjerv felt i Saltdal.
4. 29. oktober: Tispe felt i Saltdal, Jan Erik Sørdal (prosjektaktør).
5. 4. november: Tispe felt i Saltdal, Stein Halvorsen (prosjektaktør).
6. 21. november: Hannjerv felt i Saltdal, Stein Halvorsen (prosjektaktør).
7. 25. november: Tispe felt i Ballangen.
8. 27. november: Hannjerv felt i Grane (prosjektaktør).
9. 29. november: Jervetispe felt i Vefsn.
10. 30. november: Hannjerv felt i Vefsn (prosjektaktør).
11. 19. desember: Hannjerv felt i Sørfold (prosjektaktør).